ועדת הכלכלה, כנסת 18, פרוטוקול מספר 342, 2010-11-01 00:00

אופיר אקוניס: בוקר טוב.

אופיר אקוניס: אנחנו פותחים ישיבה ראשונה של ועדת הכלכלה לשבוע זה.

אופיר אקוניס: יום המחויבות הלאומית לבטיחות בדרכים מצוין היום.

אופיר אקוניס: אני גם מבין שמהיום יש חובת הדלקת אורות לכולם עד סוף האביב.

אופיר אקוניס: מתי זה מסתיים?

קריאות: סוף מרס.

אופיר אקוניס: אז עד תחילת האביב.

אופיר אקוניס: סוף מרס הוא רק תחילת האביב.

אופיר אקוניס: אז מהיום עד 30 במרס – חובת הדלקת אורות לכולם.

אופיר אקוניס: במסגרת יום המחויבות הלאומית לבטיחות בדרכים ביקשנו לקיים את הישיבה הזאת בהצעת החוק לתיקון פקודת התעבורה (מס' 97) (ריכוז אלכוהול שונה לנהגים מסוימים בבדיקת שכרות) – איזו הגדרה מעניינת, אני מוכרח להגיד.

אופיר אקוניס: מה זה "שונה"?

אופיר אקוניס: נראה מה שונה לנהגים מסוימים.

אופיר אקוניס: חבר הכנסת חמד עמאר הוא המציע, ומצטרפים אליו חברי הכנסת: אילטוב, אורלי לוי אבקסיס ופאינה קירשנבאום – כלומר של סיעת ישראל ביתנו.

אופיר אקוניס: אז מה אתם מציעים, תזכיר לנו?

אופיר אקוניס: אנחנו בהכנה לקריאה שנייה ושלישית לאחר שההצעה אושרה בקריאה הראשונה במליאה ב-13 ביולי.

חמד עמאר: בוקר טוב לכולם.

חמד עמאר: אני קודם כול רוצה להודות ליושב ראש הוועדה על העלאת הנושא היום והבאתו לדיון.

חמד עמאר: היום אנחנו מציינים את יום המחויבות הלאומית לבטיחות בדרכים.

חמד עמאר: אני גם רוצה להודות לרשות הלאומית לבטיחות בדרכים על העזרה ועל התמיכה לקיום היום.

חמד עמאר: אנחנו קיימנו דיון בחוק הזה להכנה לקריאה ראשונה ביום המחויבות בשנה שעברה.

חמד עמאר: היום אנחנו מקיימים את הדיון להכנה לקריאה שנייה ושלישית.

חמד עמאר: זה דיון שני או שלישי בהכנה לקריאה שנייה ושלישית, לדעתי - -

ניר ימין: דיון ראשון.

חמד עמאר: לא, דיון שני.

אופיר אקוניס: בהכנה לקריאה שנייה ושלישית?

אופיר אקוניס: לאה, את זוכרת?

לאה ורון: לדעתי, זה דיון ראשון.

אופיר אקוניס: גם לדעתי.

חמד עמאר: זה דיון שני.

חמד עמאר: תבדקי את זה.

אופיר אקוניס: היה דיון אחד שבו לא הצלחנו לקדם.

אופיר אקוניס: אבל השאלה אם זה היה לפני הקריאה הראשונה או לפני השנייה והשלישית.

אופיר אקוניס: כי ה-13 ביולי זה סוף מושב הקיץ.

חמד עמאר: עשינו עוד דיון לקראת שנייה ושלישית.

אופיר אקוניס: לא חשוב, עכשיו אנחנו בהכנה לשנייה ושלישית.

חמד עמאר: אנחנו עכשיו בדיון שני בהכנה לקראת קריאה שנייה ושלישית.

חמד עמאר: החוק מדבר על נהגים מקצועיים: נהגי מוניות, נהגי אוטובוסים, נהגי משאיות ונהגים צעירים עד גיל 24 ונהגים חדשים שקיבלו את הרישיון שלהם.

חמד עמאר: הצעת החוק הזאת אולי תצליח להוריד את מספר תאונות הדרכים, אולי תמנע מאנשים לחשוב פעמיים לפני שהם עולים להגה ולפני ששותים, ואם רוצים לשתות – לא לעלות על ההגה.

חמד עמאר: אני מאמין שהצעת החוק הזאת יכולה לחסוך פגיעה בחיי אדם.

חמד עמאר: לכן אני מבקש שנצליח להעביר אותה להכנה לקריאה שנייה ושלישית ולהביא אותה בהקדם האפשרי לכנסת ולמליאה, שיהיה חוק במדינת ישראל שימנע שתיית אלכוהול לפני שעולים על ההגה.

אופיר אקוניס: מה ריכוז האלכוהול?

חמד עמאר: 0.2% לכולם.

חמד עמאר: "אחד המנויים להלן שלפי דגימת נשיפה בגופו מצוי אלכוהול בריכוז העולה על 50 מיקרוגרם אלכוהול בליטר אויר נשוף או לפי דגימת דם – בריכוז העולה על 10 מיליגרם אלכוהול ב-100 ליטר דם".

אופיר אקוניס: זאת הבדיקה של הינשוף.

אופיר אקוניס: אולי הגברת ראובני, שהיא גם יועצת משפטית, תוכל להסביר לי מה למדנו בשבוע שעבר מהתקשורת על בדיקות הינשוף.

אופיר אקוניס: היה בערוץ 10 תחקיר כלשהו שלפיו המכשיר הזה בכלל לא בר תוקף.

אופיר אקוניס: אנחנו עומדים לחוקק פה חוק - - סליחה, המשטרה, לא ראיתי אותם.

אופיר אקוניס: בדרך כלל הם יושבים בצד הזה.

אופיר אקוניס: בגלל זה פניתי אלייך.

אופיר אקוניס: אני פשוט ראיתי קטע מהדבר כי נכנסתי באמצע, אז אולי תוכלו להסביר לי מה קורה עם הדבר.

אופיר אקוניס: אנחנו בוועדה הזאת מחכים עדיין לאישור של מכון התקנים שלא הגיע עד עצם היום הזה לעניין הינשוף.

אופיר אקוניס: בבקשה.

דן שני: התקשורת בינתיים נתנה פרסום בטענה שהיא רק בשלב העלאת הטענה.

דן שני: אנחנו זוכרים יפה טענה דומה לגבי מיץ תפוזים שקיבלה הד תקשורתי גדול, ויחד עם זאת הד הרבה פחות ברגע שהטענה נדחתה מכול וכול על-ידי בית המשפט.

דן שני: אז אנחנו פשוט נמתין להליכים המסודרים.

דן שני: אבל כרגע כל מה שהיה בתקשורת זה טענה שסנגור מעלה.

דן שני: זה אפילו לא קביעה של בית משפט בערכאה נמוכה.

אופיר אקוניס: ומה בית המשפט אומר בעניין?

דן שני: הנושא לא נדון.

דן שני: אנחנו נלמד את זה, בית משפט ייתן את דעתו.

דן שני: אני רק מזכיר את עניין מיץ התפוזים שנדחה מכול וכול.

דן שני: גם אז היה הד תקשורתי גדול מאוד סביב הטענה ביום שבו הועלתה.

אופיר אקוניס: אתם משתמשים בינשוף בשוטף.

דן שני: כן.

אופיר אקוניס: תודה.

אופיר אקוניס: מר פריד אברהם, בבקשה.

פריד אברהם: בוקר טוב לכולם.

פריד אברהם: אדוני היושב ראש, האמת – ה-0.2% הזה.

פריד אברהם: התקיים דיון בפעם האחרונה כפי שחבר הכנסת עמאר אמר, והיו בכלל מחלוקות בין המקצוענים: בין ד"ר כזה לבין ד"ר אחר והמשטרה – מה זה ואיזו הגדרה יש לזה.

פריד אברהם: אנחנו כנהגים מקצועיים אנחנו יוצאים לעבודה, אנחנו לא הולכים שיכורים, לא רוצים להיות שיכורים, אנחנו לא יודעים איפה ההגדרה שלנו.

פריד אברהם: יכול להיות שההגדרה שלנו כל כך תחמיר שנהג מונית שיוצא בערב שבת אחרי כוסית יין של קידוש עשוי להיות מוגדר שיכור, אז מה עשינו אז?

פריד אברהם: לכן אולי תעשו קודם כול סדר אצלכם בעניין ההגדרה, בעניין הינשוף, כמה זה גבוה וכמה זה נמוך.

פריד אברהם: בעבר ישבתי עם חבר הכנסת חמד עמאר והגענו להבנות מסוימות בשאלה מיהו נהג מקצועי, מיהו נהג לא מקצועי, האם נהג מונית שנוסע לבד או נוסע עם מישהו הוא הנהג המקצועי או נהג שמסיע עשרה נוסעים.

פריד אברהם: בשבוע שעבר התקיים פה דיון בראשותך, אדוני, וידעתם להבחין בין שירות לבין ספיישל.

פריד אברהם: אז אולי גם היום תבחינו בקטע הזה?

פריד אברהם: מתי כן ומתי לא?

אופיר אקוניס: זה מאוד מעניין, אתה מדבר אל משרד התחבורה.

פריד אברהם: אני מדבר אל גברת ראובני.

פריד אברהם: יחליטו קודם איזו הגדרה יש לנו, ואם אנחנו כל הזמן ציבוריים תגדיר אותנו בהגדרה הזאת על דבר ודבר.

פריד אברהם: לא יכול להיות פעם כן ופעם לא.

פריד אברהם: תעשו את ההפרדה גם בעניין הזה, מתי זה חוקי ומתי זה לא חוקי, ואם זה 0.2% או 0.5%.

פריד אברהם: תודה.

אופיר אקוניס: האם מקובל עליכם 0.2%.

אופיר אקוניס: כי מה שהבנו מהדיון הקודם אחרי התייעצויות מחוץ לחדר זה שאי אפשר לקיים – הייעוץ המשפטי לא מיוצג היום על-ידי הגברת בנדלר, אבל היא בדקה את זה ואמרה שזה לא יעמוד- -

פריד אברהם: אדוני היושב ראש, אם מגדירים אותנו כנהגים ציבוריים לכל דבר בלי הפרדה, אנחנו בפנים.

פריד אברהם: אנחנו לא חריגים, לא יוצאים מן הכלל.

אופיר אקוניס: זה נכון, העקביות פה- -

קריאה: זה נראה סביר 0.2%.

ניר ימין: נאמר מילה לגבי מה שאמר נציג ארגון המוניות: אני לא יודע למה הוא מתייחס בהגדרה של משרד התחבורה.

ניר ימין: בהתאם להצעת החוק אחת מהתכליות העיקריות שלה זה ליצור סטנדרט מקצועי מסוים של זהירות לגבי מי שמסיע נוסעים בשכר.

ניר ימין: כך מוגדר רכב ציבורי, רכב שמשמש להסעת נוסעים בשכר.

ניר ימין: לכן אין הצדקה עניינית להחריג את המוניות מההגדרה הזאת.

ניר ימין: בהקשר של הצעת החוק הזאת עלתה השאלה שאם באמת יישאר הנוסח כפי שהוא הובא לקריאה ראשונה, והמליאה הצביעה עליו, תעלה בעיה חוקתית בהקשר הזה, שלפיה לא ברור מדוע מוחרגים דווקא נהגי מוניות שנמצאים באותה קבוצה של מי שמסיע נוסעים בשכר.

אופיר אקוניס: איפה 0.2% בא לידי ביטוי?

ניר ימין: 0.2% מתייחס ל-20% מהשיעור המותר היום.

ניר ימין: היום מדובר ב-240 מיקרוגרם אוויר נשוף ו-50 מיליגרם בבדיקה בדם.

ניר ימין: לכן 20% מ-50 בדם זה 10 מיליגרם שמופיע כאן, ו-20% בעיגול כלפי מעלה של 240 זה 50 לגבי האוויר הנשוף.

אורי הכהן: זה 290, לא 240.

ניר ימין: 240.

ניר ימין: החוק קובע להוסיף שולי ביטחון ל-290.

חמד עמאר: שולי ביטחון צריך להוסיף בית המשפט.

אופיר אקוניס: הערות נוספות.

שלמה אלמוג: יש לי כמה הערות: הדגם של הינשוף הוא מכשיר תקני בתקינה בינלאומית.

שלמה אלמוג: יש לזה תעודות של כמה מדינות כי היו כמה מדינות שבדקו את זה.

שלמה אלמוג: אם מישהו ירצה לראות את תעודת התקינה של הדגם שפועל בישראל מוזמן לפנות אליי, אני מוכן לשלוח לו את זה.

שלמה אלמוג: אני בטוח שכל הגורמים הממשלתיים האחרים שעוסקים בזה יכולים לשלוח את זה באותה מידה.

שלמה אלמוג: אז בואו פעם אחת נמחק את זה מהדיסקט שלנו שמדובר במכשיר לא תקני.

שלמה אלמוג: המכשיר הוא מאוד תקני בתקינה הבינלאומית המחמירה ביותר.

שלמה אלמוג: לגבי סעיף הנהגים.

שלמה אלמוג: אני רוצה לחזור על מה שאמרתי בפעם הקודמת שהחריגה של נהגי מונית ספיישל זוהי חריגה שלא עולה בקנה אחד עם שמירה מרבית על בריאות הציבור.

שלמה אלמוג: אין שום סיבה מקצועית היום לומר שנהג מונית שמסיע 4-3 נוסעים זה דבר אחר מנהג מונית שמסיע שבעה נוסעים או נהג של כל רכב ציבורי אחר.

שלמה אלמוג: לדעתנו, זה דבר לא נכון שצריך להוריד ולהשאיר את ההצעה המקורית של חברי הכנסת שגם תמכנו בה וגם ועדת מומחים שהוקמה לנושא הזה תמכה בה.

שלמה אלמוג: יתרה מזאת אין לזה אח ורע בעולם.

שלמה אלמוג: אני בדקתי את כל התקינה של המדינות המערביות בעולם, ולא מצאתי בשום מקום דבר כזה.

שלמה אלמוג: יש תקינה כזאת בעולם במדינות נאורות כמו שבדיה או נורווגיה, ששם אצל כל הנהגים, ללא שום חתך סקטוריאלי, נכליל עליהם את ה-zero tolerance.

שלמה אלמוג: יש תקינה כזאת שהיא מאוד לגיטימית.

שלמה אלמוג: במדינת ישראל אנחנו רוצים להחליט שזה יהיה דיפרנציאלי, אבל נהגים ברכב ציבורי שמסיעים נוסעים בתשלום אלה נהגים שחל עליהם בדיוק אותו הכלל.

שלמה אלמוג: יתר מכך, השילוב של עייפות ואלכוהול מעצים את האפקט של אלכוהול בנהיגה על הכביש.

שלמה אלמוג: מאחר שאנחנו סבורים שנהגי מוניות מטבע הדברים נוסעים מרחקים גדולים יותר ויותר זמן, בשעות שהן בדרך כלל לא קונבנציונליות הם בהגדרה יותר עייפים, ולכן האלכוהול אמור להשפיע עליהם יותר.

שלמה אלמוג: לכן אנחנו מבקשים לחזור לשפיות ולהחזיר חזרה את הסעיף שמדבר שאצל כל הנהגים של הרכב הציבורי והכבד יחול אותו כלל.

שלמה אלמוג: ישבתי בדרך לכאן עם הנציג של נהגי המוניות ואמרתי לו, תגיד לי, מה בדיוק מפריע לך בכל הקטע הזה, אז הוא אמר שמה שמפריע לו הוא העובדה שאם נהג המונית מסיע אנשים שיכורים האלכוהול שיוצא מהבל פיהם יכול לגרום להם לשכרות.

שלמה אלמוג: אז אני אומר מבחינה מקצועית, ואני מתחייב לכך: אין לזה שום קשר.

שלמה אלמוג: מנשימה פסיבית של אלכוהול מאוויר נשוף של אנשים אחרים לא משתכרים.

שלמה אלמוג: אם זה החשש אפשר בהחלט להוריד אותו.

אופיר אקוניס: תודה.

אופיר אקוניס: יוסי ג'יבלי, מועצת התלמידים והנוער הארצית.

יוסי ג'יבלי: תודה שהזמנתם אותי.

יוסי ג'יבלי: לפי מה שהבנתי, החוק מבקש להוריד את הכמות שלפיה קובעים שנהג נוהג תחת השפעת אלכוהול, גם לנהגים חדשים.

יוסי ג'יבלי: אפשר להוציא היום רישיון מגיל 17, ובקבוצה הזאת נכללים גם בני הנוער.

יוסי ג'יבלי: אני מתקשה להבין מה החוק הזה בא לעשות- -

יעקב אדרי: בא להחמיר.

יעקב אדרי: חד וחלק.

יוסי ג'יבלי: אני מסכים איתך במאה אחוז שנהגים לא צריכים לנהוג שיכורים, ובטח שלא בני נוער.

יוסי ג'יבלי: אבל לדעתי, זה לא הפתרון שיביא להפחתת התאונות.

יעקב אדרי: חלק מהפתרון.

יוסי ג'יבלי: הפתרון הכולל זה חינוך, זה הסברה – הכול.

יוסי ג'יבלי: יורידו את הגיל, אז בשנה אם תופסים היום 1,000, יתפסו 1,500.

יעקב אדרי: אתה מקבל ראש בזה, אתה מבין מה שאתה אומר?

אופיר אקוניס: יכול להיות שיתפסו אחד, והעובדה שתפסו אותו תציל את חייו, את חיי חבריו ואת חיי החברים שנוסעים – או לא חברים, אלא נוסעים תמימים שנוסעים בנתיב הסמוך או בנתיב הנגדי.

יוסי ג'יבלי: אז מה הבעיה עם מה שקורה היום?

יוסי ג'יבלי: אני לא מצליח להבין את זה.

יוסי ג'יבלי: מה שצריך לנתב בנושא הזה זה בעיקר עניין של הסברה לבני נוער ישירות וחינוך מאשר להוריד בעוד כמה את רמת האלכוהול- -

חמד עמאר: ההסברה והחינוך זה בנוסף.

חמד עמאר: אנחנו רוצים את ההסברה ואת החינוך.

חמד עמאר: אנחנו רוצים לשמור על בני הנוער.

אופיר אקוניס: הרעיון הזה בא לסייע.

אופיר אקוניס: כדי שבני הנוער יהיו אחר כך חיילים ואחר כך אזרחים ואפילו יגיעו לגיל מבוגר מאוד, כפי שאנחנו רוצים.

שלמה אלמוג: אני מאוד תמה על העמדה שלך כי אני חשבתי שאתה תציג עמדה שאומרת שאתה כנציג נוער רוצה לשמור על חיי הנוער ורוצה לשמור על כמה אנשים- -

יוסי ג'יבלי: אני לא אמרתי שאני לא רוצה לשמור על חיי הנוער.

שלמה אלמוג: אם אתה תבדוק את כל הסטטיסטיקות בעולם ובארץ אתה תראה שבני נוער הם קבוצת האנשים הכי נפגעת בתאונות דרכים באוכלוסיה.

שלמה אלמוג: יש לזה הרבה סיבות.

שלמה אלמוג: אני אשמח לתת לך לקרוא את דוח ועדת המומחים המקצועית שדנה בפרק גדול בנושא הנוער.

שלמה אלמוג: אני סברתי שאתה תבוא ותרצה לשמור על חיי הנוער ותציג את זה בדרך כזאת, ולא תגיד שאתם רוצים לאפשר להם לשתות יותר אלכוהול.

יוסי ג'יבלי: זה לא מה שאמרתי.

אופיר אקוניס: אני בטוח שיוסי רוצה לשמור על חיי בני הנוער.

אופיר אקוניס: הוא מייצג את מועצת התלמידים הארצית.

אופיר אקוניס: הוא שוגה בתפיסה שלו, אבל לא מתוך רוע- -

שלמה אלמוג: ודאי שלא.

אופיר אקוניס: - - אלא מתוך תמימות נעורים.

יוסי ג'יבלי: אני יותר שאלתי בתשובה שלי מאשר אמרתי.

יוסי ג'יבלי: אני קצת לא הבנתי למה לעשות את זה, אבל אוקיי.

אופיר אקוניס: אני מקווה שמי שאמון על ההסברה, הרשות הלאומית לבטיחות בדרכים, תסביר את החוק החדש הזה בצורה מאוד אגרסיבית בבתי-הספר כדי שיידעו על מה מדובר, ואז בכלל לא יהיה צורך בוויכוח הזה, אלא מראש לא ייסעו עם אחוז אלכוהול, אפילו נמוך.

אופיר אקוניס: ד"ר סופר, המדען הראשי של הרשות הלאומית לבטיחות בדרכים.

אופיר אקוניס: אחר כך ידבר עורך הדין שי גלעד.

אופיר אקוניס: בבקשה.

שי סופר: אני רוצה להתייחס לרציונל ולרוח החוק.

שי סופר: תחילה אתייחס לנהגים צעירים.

שי סופר: נהגים צעירים מושפעים הרבה יותר מאלכוהול מאשר נהגים מבוגרים.

שי סופר: הסיכון להיפגע בתאונת דרכים או להיות מעורב בתאונת דרכים היא גם פונקציה של הגי.

שי סופר: לכן אני יכול להראות גם גרפים בנושא הזה, שהסיכון עולה אקספוננציאלית עבור כלל האוכלוסייה, אבל עבור צעירים יש לנו הסטה לכיוון השמאל, כלומר לכיוון ריכוזים נמוכים יותר של אלכוהול.

שי סופר: מספיק כוסית אחת כדי שהסיכון יגדל באופן ניכר.

שי סופר: עבור נהגי המוניות ועבור כלל האוכלוסייה, כמו שאמרתי, הסיכון עולה אקספוננציאלית כבר מ-50 מיליגרם, ולכן הראייה שלנו, בדיוק כמו הראייה של ד"ר אלמוג, היא שאין להחריג בהיבט הזה.

שי סופר: אני רוצה להתייחס לנהגי הספיישל ולהסביר דבר אחד: נהג ישראלי ממוצע מבצע נסועה של כ-17 אלף קילומטר בשנה.

שי סופר: נהג מונית ממוצע מבצע נסועה של כ-80 אלף קילומטר בשעה.

שי סופר: זאת אומרת שהוא מבלה על הכביש הרבה יותר מאותו נהג ישראלי.

שי סופר: לכן אנחנו חייבים להתייחס בכובד ראש להיבטים של שכרות אצל נהגי מוניות.

שי סופר: גם לכם כארגון כדאי מאוד לאמץ את רוח החוק.

שי סופר: זה נכון מאוד להתייחס בצורה מאוד מיוחדת לנהגים מקצועיים מכיוון שיש עלייה בצורה כל כך ניכרת ואקספוננציאלית, כפי שאמרתי, בנושא תאונות הדרכים.

אופיר אקוניס: תודה.

אופיר אקוניס: עורך הדין שי גלעד ואחר כך יהודה בר-אור.

שי גלעד: אדוני היושב ראש, אני משמש כבר שבע שנים יושב ראש ועדת התעבורה בלשכת עורכי הדין.

שי גלעד: הייתי מגיע לוועדת הכלכלה כדי להביע עמדה לעומתית.

שי גלעד: אבל היום אני מגיע בפעם הראשונה כדי לתמוך בחוק.

שי גלעד: אני סבור שהחוק הזה לא בא להחמיר, כמו ההערה קודם מכיוון ספסלי חברי הכנסת, אלא בא להבהיר מה שהיום לא ברור כלל ועיקר.

שי גלעד: היום לחוק יש מסר דו-משמעי: בעצם לפי החוק, מותר לנהוג ולשתות עד כמות מסוימת.

שי גלעד: הכמות הזאת נעה ונדה בין בתי המשפט השונים לאור פסקות שונות שאנחנו ערים להם השכם והערב.

שי גלעד: פעם אנחנו מגיעים ל-240, אחר כך אנחנו מגיעים ל-400, יורדים ל-290, וכנראה, נכונו לנו מספרים כאלה ואחרים כשהמסר הוא דו משמעי – מותר לשתות ולנהוג.

שי גלעד: התיקון הזה מוסר מסר חד משמעי שאי אפשר לנהוג ולשתות יחדיו.

שי גלעד: עם סטייה מסוימת.

שי גלעד: אנחנו כבר הצענו לפני כשנה וחצי, ואני שמח שבסופו של דבר זה בא לידי ביטוי גם בתיקון בהצעה המקורית.

שי גלעד: הייתי שמח אם גם ההערה הבאה שלי לא הייתה מונעת את המשך התהליך ואת חיקוקו המהיר של החוק הזה, כי לעניות דעתנו, החוק הזה צריך להיות שווה לכולם.

שי גלעד: ההבחנות בין סוגי נהגים שונים, גילאים שונים, בעלי מקצוע שונים אינה במקומה.

אופיר אקוניס: טוב, זאת הייתה הצעת- -

שי גלעד: אני יודע, זאת הייתה ההצעה המקורית שכללה רשימה יותר ארוכה.

חמד עמאר: אנחנו מקווים שבעתיד נצליח לעשות את זה.

שי גלעד: אלינו כסנגורים מגיעים לא מעט, ואפילו הרבה נאשמים שעברו את גיל 24, ואינם נהגים מקצועיים.

שי גלעד: כך שבסופו של דבר ההבחנה נראית לא ברורה.

שי גלעד: אבל אם ההבחנה הזאת תמנע את המשך חיקוקו של החוק והעברתו המהירה למליאה אני לא עומד עליה.

שי גלעד: בכל אופן אני מאיץ בכם לסיים את ההליך הזה; הוא יפתור המון סימני שאלה שעומדים כרגע באוויר.

אופיר אקוניס: תודה.

אופיר אקוניס: יהודה בר-אור, בבקשה.

יהודה בר-אור: נשמע פה כאילו אנחנו כנהגים מקצועיים, נהגי מוניות ונהגי רכב ציבורי משלים כמו שאני טוען כל הזמן, מתנגדים לחוק.

יהודה בר-אור: אנחנו לא מתנגדים לחוק, אנחנו קודם כול אומרים שאנחנו שווים בדיוק לכל אזרח שנוהג בפרייבט שלו ומסיע בדרך כלל איתו את אשתו ואת בני משפחתו.

יהודה בר-אור: יש לו אחריות לא פחות מהאחריות של נהג מונית ואפילו יותר.

יהודה בר-אור: כנהגי מונית אנחנו ערים לכל אחד שעולה שיש לו הצורך להגיע בשלום הביתה.

יהודה בר-אור: אבל – יש פה ה"אבל" הגדול ביותר – שכל פעם אנחנו נכנסים להגדרה לא נכונה בתוך הנושא הזה.

יהודה בר-אור: אם ההגדרה הזאת לא תיפסק אנחנו מתנגדים לכל החלטה שתצא היום מפה.

יהודה בר-אור: אבל אם ההחלטה תהיה שאנחנו רכב ציבורי משלים, ואנחנו מקבלים עלינו את כל - -

אופיר אקוניס: עורכת הדין ראובני תתייחס לזה תכף.

יהודה בר-אור: - - - אנחנו בטח לא רוצים להיות חריגים.

אופיר אקוניס: זה יהיה חייב להיות עקבי.

אופיר אקוניס: לא יכול להיות שבחוק אחד הם יהיו, ובחוק אחר הם לא יהיו.

אופיר אקוניס: יהודה בר-אור: - - להגיד לי שבכביש אגרה אני לא יכול לנסוע כי אני מונית ספיישל, ופה אומרים - -

אופיר אקוניס: נכון, צודק.

אופיר אקוניס: תכף עורכת הדין ראובני תתייחס.

יהודה בר-אור: - - - כשאתה מסיע בן אדם אחד אתה לא בהגדרה של כל אחד, אלא נהג נפרד.

יהודה בר-אור: לא מסתדרים בתוך העניין.

יהודה בר-אור: הדוקטור ממשרד הבריאות בא לפה וזרק סיסמה בכל העולם – לי יש לי נתונים הפוכים משלו.

יהודה בר-אור: בהרבה ארצות כן יש הבדל בין נהג ציבורי.

יהודה בר-אור: שם נהג ציבורי מוגדר כנהג ציבורי ומתייחסים אליו כנהג ציבורי ולא פעם ככה ופעם ככה- -

אופיר אקוניס: אין ספק שאת העניין הזה צריך להסדיר.

יהודה בר-אור: - - תתקנו את העניין הזה, לא נתנגד; לא תתקנו, אנחנו מתנגדים.

אופיר אקוניס: תודה.

אופיר אקוניס: אורי הכהן, בבקשה.

אורי הכהן: אני נציג משרד החינוך ממחוז תל-אביב.

אופיר אקוניס: סליחה רגע, מצטרפים אלינו תלמידי כיתה י"ב מתיכון "היובל" בהרצליה.

אופיר אקוניס: שלום לכם.

אופיר אקוניס: מה יש היום, יום המחויבות הלאומית לבטיחות בדרכים או יום הדמוקרטיה, או גם וגם?

אורי הכהן: זה ממש בזמן.

אורי הכהן: אני רוצה להעלות נקודה עקרונית.

אורי הכהן: מעבר לכך שאני משמש הממונה על החינוך התעבורתי במחוז תל-אביב, אני גם בסיירת האופנועים הארצית, ואני גם בודק אלכוהול.

אורי הכהן: רוב הנהגים שאני בודק הם בני נוער, ולכן צריך להחמיר.

אורי הכהן: אתם שכחתם נקודה עקרונית: הקשר בין אלימות לבין אלכוהול – 70% ממקרי הדקירות היו בגלל אלכוהול.

אורי הכהן: לכן צריך להחמיר.

אורי הכהן: אני שמח שנכנסו לכאן תלמידים – לא לשכוח את הקשר הזה.

אורי הכהן: תודה.

אופיר אקוניס: תודה.

אופיר אקוניס: יוסי, בבקשה.

יוסי ג'יבלי: אני רק רציתי להגיד שדבריי לא הובנו נכון.

יוסי ג'יבלי: אני לא אמרתי שלא צריך להעלות, אני פשוט שאלתי מה זה יעזור, ולמה.

יוסי ג'יבלי: לא שלא צריך, רציתי לדעת כי פה זה לא היה מובן בדף שהציבו לפניי.

יוסי ג'יבלי: רציתי לדעת והבנתי.

יעקב אדרי: הבנו אותך מצוין.

רוברט אילטוב: דרך אגב, מותר לו להציג את הדעה של הנוער.

אופיר אקוניס: נכון, אין על זה ויכוח.

אופיר אקוניס: בבקשה, אורי אסטליין, ראש תחום אכיפת החוק ברשות הלאומית למלחמה בסמים ואלכוהול.

אורי אסטליין: אני רוצה להביע את עמדת הרשות שדנה בנושא הזה אחרי הישיבה הקודמת והגיעה להחלטה שיש לקבל את החוק פה-אחד ללא פריבילגיות לגוף כזה או אחר.

אורי אסטליין: כלומר אין יוצאים מן הכלל.

אורי אסטליין: החוק הזה מקיף ומיטיב עם כל אלה שאמורים להסיע אנשים.

אורי אסטליין: תודה.

אופיר אקוניס: תודה רבה.

אופיר אקוניס: עורך הדין בן-עמי, בבקשה.

ערן בן-עמי: אני מצטרף לדעתו של חברי, אני מברך על הצעת החוק.

ערן בן-עמי: אבל אני זוכר שבפעם הקודמת שדנו בהצעת החוק הזאת היא באה מיד לאחר הצעת חוק לתיקון פקודת התעבורה מס' 87 – חזקת אמינות למכשיר אכיפה.

ערן בן-עמי: בלי לקבוע חזקת אמינות למכשיר אכיפה אני לא סבור שיש מקום להמשיך עם הצעת החוק הזאת כי אז ניצור שוב אותה סיטואציה שיש עכשיו: בתי משפט שונים פוסקים פסיקות שונות.

ערן בן-עמי: רק ביום חמישי ראינו איזה ספין תקשורתי היה בערוץ 10- -

אופיר אקוניס: כן.

אופיר אקוניס: סגן ניצב שני התייחס לזה.

חמד עמאר: בית המשפט מתייחס לינשוף או לא מתייחס אליו?

חמד עמאר: מתייחס לינשוף.

ערן בן-עמי: ייקח לי שעה וחצי לתת לך תשובה חצי מדויקת.

אופיר אקוניס: לא נפתח את הוויכוח הזה, כי יהיה פה דיון נפרד, לבקשתו של השר לביטחון הפנים בנושא הזה.

ערן בן-עמי: הבעיה היא שתיקון 87 שעדיין לא בא לעולם בעניין חזקת אמינות הוא דבר שבלתו אין; שום הצעת חוק שקשורה באלכוהול, לטעמי, לא יכולה להתקדם הלאה.

חמד עמאר: אז בוא נטיל שתייה חופשית.

חמד עמאר: למה שבית המשפט יבוא לבדוק?

חמד עמאר: - - -

ערן בן-עמי: אני לא אומר את זה.

ערן בן-עמי: אני נגד נהגים שיכורים, ואני בעד החמרה- -

חמד עמאר: היום יש ינשוף, ובית המשפט מתייחס לזה.

חמד עמאר: אנחנו ממשיכים- - - אנחנו מכבדים את בית המשפט- -

אופיר אקוניס: חבר הכנסת חמד עמאר, אני חושב שבחדר הזה יש קונצנזוס מלא שבעיית האלכוהול שהחריפה במדינת ישראל, בוודאי בשני העשורים האחרונים, היא בעיה שצריך לטפל בה טיפול שורש, והחוק שלך הוא חלק מזה.

אופיר אקוניס: בכך אני עונה לך, יוסי.

אופיר אקוניס: רציתי לקרוא לך "מר ג'יבלי", אבל אתה כל כך צעיר, שלא נבגר אותך ונקרא לך "מר".

אופיר אקוניס: אתה צודק, זה גם הסברה, זה גם חינוך, זה גם חוקים חדשים ואפילו זה לא מספיק כי הבעיה הזאת החמירה.

אופיר אקוניס: אתה יודע, כשמנהיגות מזהה בעיה היא צריכה להתמודד איתה, לא לחמוק ממנה.

אופיר אקוניס: זאת בעיניי הישיבה הזאת.

אופיר אקוניס: לדעתי, גם אתה הבנת בסוף שזה הכי חשוב.

ערן בן-עמי: אני מברך על הצעת החוק שלך.

ערן בן-עמי: זה דבר חשוב, נכון וחכם.

ערן בן-עמי: יחד עם זאת אם אנחנו לא יודעים שאותם נהגים שיכורים הם באמת שיכורים אנחנו בבעיה.

ערן בן-עמי: כי אז בתי המשפט- - -

חמד עמאר: דווקא החוק שלי בא להבהיר שלא שותים לפני שעולים.

חמד עמאר: בגלל זה קבענו 0.2% כדי שאם מישהו עשה את הקידוש הקטן או אכל שוקולד עם אלכוהול לא נגדיר אותו שיכור.

ערן בן-עמי: אני אסביר לך למה אני מתכוון, אתה כנראה לא מבין את דעתי.

אופיר אקוניס: בקצרה, כי את הדיון כבר קיימנו פעמים רבות.

אופיר אקוניס: לדעתי, זה הדיון הרביעי בהצעת החוק הזאת.

ערן בן-עמי: הצעת חוק לתיקון פקודת התעבורה 87 מדברת על חזקת אמינות.

ערן בן-עמי: בשלב הזה יש חזקת אמינות מכוח החוק בלבד, ואם אנחנו לא יודעים שמכשירי האכיפה האלה תקינים - הממל"ז והינשוף – אנחנו לא יכולים להמשיך עם הצעות החוק האלה כי זה ימשיך ליצור עומס על המערכת.

אופיר אקוניס: אני מציע שבכל העניין של הממל"ז ושל הינשוף נקיים פה דיון נפרד.

אופיר אקוניס: השר לביטחון פנים ביקש ממני לקיים אותו.

אופיר אקוניס: אינני יודע מי יקיים אותו אבל הוא יתקיים פה.

אופיר אקוניס: אילן גרודסקי, בבקשה.

אילן גרודסקי: אני מעמותת אור ירוק.

אילן גרודסקי: אדוני היושב ראש, כבוד חברי הכנסת, אני מבקש להביע תמיכה בעמדה המחמירה של החוק ללא סייגים והקלות, ולהזכיר שהפרלמנטים המתקדמים ביותר בעולם בשנתיים האחרונות הורידו את רף האלכוהול בנהיגה במדינות שלהם למטה מ-0.05% - באוסטריה, בגרמניה, ביוון, בהולנד, בספרד, באירלנד, באיטליה, בבלגיה, בקנדה ובמספר מדינות נוספות במזרח אירופה.

אילן גרודסקי: כך אנחנו היינו רוצים להצטרף למדינות המתוקנות הללו.

אילן גרודסקי: תודה.

אופיר אקוניס: תודה רבה לך.

אופיר אקוניס: אחרון הדוברים לפני ההתייחסות שלך, הגברת ראובני, יהיה סגן ניצב שני, ראש מדור תביעות במשטרת ישראל.

אופיר אקוניס: אחר כך נקריא.

דן שני: לבד מהדברים שנאמרו לגבי הנתונים של מעורבות בתאונות, היקף השעות והשעות החריגות אני רציתי להזכיר שמוניות מסיעות בשכר, ואני מניח שהאימהות לא היו רוצות לשלוח את הילדים שלהם עם מוניות גם אם הן יודעות שלנהג המונית מותר לשתות קצת אלכוהול.

דן שני: לכן אנחנו נגד ההחרגה גם למוניות ספיישל.

דן שני: חוץ מזה אנחנו כמובן חוזרים על העמדה הקודמת שאנחנו בעד להרחיב את מעגל תחולת החוק לכלל הנהגים.

דן שני: זה גם יביא ליותר בטיחות וגם יביא לבהירות משפטית מכיוון שהנהגים יידעו שאסור להם לשתות בכלל.

דן שני: אמנם החוק יעבור בהסכמה ויותר מהר במתכונת הזאת, אבל אני מזכיר שבישיבה האחרונה נשקל להוסיף בדברי ההסבר להצעת החוק שבעתיד אמור להישקל הרחבת מעגל התחולה של החוק על כלל הנהגים.

אופיר אקוניס: המציע גם אמר את זה.

דן שני: אם אפשר לשלב את זה, זה יהיה מצוין.

אופיר אקוניס: בדברי ההסבר, אני לא יודע.

ניר ימין: אנחנו כבר אחרי קריאה ראשונה, אין דברי הסבר.

אופיר אקוניס: אבל המציע אמר את זה גם בנאום.

חמד עמאר: כן, אני הצעתי.

אופיר אקוניס: אחרונת הדוברים עורכת הדין חוה ראובני ממשרד התחבורה.

אופיר אקוניס: נעבור אחר כך להקראה.

חוה ראובני: לעניין הינשוף שנזכר פה בהקשרים שונים אני מבקשת לציין, שבית המשפט המחוזי בירושלים אישר את המכשיר, אבל רק דרש מקדם ביטחון גבוהה יותר משנהגה המשטרה, אבל נמוך יותר מזה שבית המשפט לתעבורה קובע.

חוה ראובני: אבל המכשיר בגבולות רף הביטחון והפערים שבין התוצאה שהוא נותן לבין הפערים שאפשר להעמיד לדין, הוא מכשיר תקף ונתוניו התקבלו על-ידי בית המשפט כנתונים מהימנים.

חוה ראובני: זה פסק דין שניתן בבית המשפט המחוזי בירושלים לפני כשבועיים.

חוה ראובני: אנחנו בעד לקדם את חוק חזקת אמינות למכשירי אכיפה שמונח פה בכנסת קרוב לשלוש שנים.

חוה ראובני: לגבי מוניות ספיישל.

חוה ראובני: אפשר להפנות לנציגי נהגי המוניות את אותה טענה בדבר אחיזה בחבל משני קצותיו שמופנית אליי כאשר בדיון הקודם- -

אופיר אקוניס: אל תיקחי את זה באופן אישי, זה למשרד התחבורה הישראלי.

אופיר אקוניס: זאת הטענה.

חוה ראובני: - - - בדיון בהקשר אחר בעניין תקנות נתיבים מהירים טען: "אנחנו תחבורה ציבורית".

חוה ראובני: אז פתאום פה הטענה היא שאתם לא תחבורה ציבורית, אתם כבר רכב פרטי.

יהודה בר-אור: הטענה היא לא שאנחנו לא תחבורה ציבורית.

יהודה בר-אור: אנחנו תחבורה ציבורית- - -

חוה ראובני: תרשה לי, אני לא הפרעתי לך, מר בר-אור.

אופיר אקוניס: מר בר-אור, תן לה לענות.

אופיר אקוניס: העליתם את הטענה, ואני גם יודע שיש הידברות רציפה ביניכם על העניין הזה עם מנכ"ל משרד התחבורה להסדרת הנושא.

חוה ראובני: אנחנו רואים את מוניות הספיישל ועניינית מטפלים בכל סוג של מוניות ובכל סוג של תחבורה לפי ההקשר ולפי המאפיינים שלו, לא בהחלטות גורפות ורחבות שאחר כך חוטאות לצרכים במקומות מסוימים.

חוה ראובני: לגבי כל מקום צריך לתת מענה.

חוה ראובני: כאן התפיסה המקצועית שלנו היא שמוניות ספיישל זה רכב מקצועי.

חוה ראובני: כשמישהו נוהג ברכב כאיש מקצוע תמורת שכר, אפשר וראוי לדרוש ממנו רף גבוה יותר מזה שדורשים ממי שנוהג בשירות עצמו, אגב, אקראי לצרכים הפרטיים שלו.

חוה ראובני: לכן נהגי מוניות, גם מוניות ספיישל, עוברים מכון רפואי לבטיחות בדרכים כתנאי לרישיון נהיגה ברכב.

חוה ראובני: נהגי רכב פרטי ואופנועים וכיוצא בזה – לא- -

קורני צדקיהו: אז מה אנחנו?

חוה ראובני: מר צדקיהו, אני מדברת עכשיו.

קורני צדקיהו: מה אנחנו?

חוה ראובני: אתם נהגי מוניות, ובהקשר של מוניות ספיישל אני חושבת- -

קורני צדקיהו: כתוב ברישיון- - -

אופיר אקוניס: לא, לא.

חוה ראובני: - - שבהקשר הזה אין מקום להבחין ביניהם לבין מוניות השירות בגלל היותם אנשי מקצוע, בגלל היותם שעות רבות וקילומטרים רבים על הכביש ובגלל העובדה שהם עושים את זה בשכר.

חוה ראובני: זאת העמדה המקצועית שלנו, זאת הייתה גם הצעת החוק המקורית שהממשלה תמכה בה.

חוה ראובני: לגבי נהגים חדשים אני מבקשת להוסיף – בזמנו בוועדה המקצועית שהוא הזכיר הובאו גם ממצאים שמבחינה פיזיולוגית ההשפעה של אלכוהול בגילאים צעירים היא חזקה יותר- -

אופיר אקוניס: הוא אמר את זה גם בדיון הזה.

שלמה אלמוג: ולכן זאת לא החמרה.

אופיר אקוניס: זה נאמר גם בדיון הזה וגם בדיון הקודם.

אופיר אקוניס: הדבר צריך להיות מאוד פשוט.

אופיר אקוניס: אגב, הגברת ראובני, האם קווי הלילה פועלים עדיין?

חוה ראובני: אני לא יודעת, לא בדקתי את זה לקראת הדיון.

יוסי ג'יבלי: לא בערים.

יוסי ג'יבלי: אני יודע שקווי הלילה פעלו בחופש הגדול.

אופיר אקוניס: הם יכולים לפעול, זה היה הרעיון של קווי הלילה.

אופיר אקוניס: זה היה כדי שבני הנוער לא ייקחו את המכונית.

אופיר אקוניס: אמנם גם אז לא מומלץ להם לשתות כמה שהם רוצים, כמובן, מומלץ להם לשתות כמה שפחות.

אופיר אקוניס: אבל זה היה שירות זמני, חשבתי שהוא יותר קבוע.

אופיר אקוניס: כדאי לכם לשקול את ההפעלה שלהם בצורה יותר עקבית.

חמד עמאר: עדיף שילכו ללמוד בבית וילכו לישון מוקדם כדי שילכו ללימודים בבוקר.

אופיר אקוניס: לא, יש סופי שבוע.

אופיר אקוניס: זה ברור.

חמד עמאר: בסוף שבוע שיהיו קווי לילה.

אופיר אקוניס: זה ברור כשמש.

אופיר אקוניס: לא דיברתי על אמצע השבוע.

אופיר אקוניס: בואו לא ניקח מבני הנוער את הזכות שניתנת לכל אזרח במדינה, לבלות בסוף השבוע.

פריד אברהם: אדוני היושב ראש, אני חייב הבהרה בעקבות דבריה של הגברת ראובני.

פריד אברהם: שלא ייווצר הרושם שנהגי מוניות הם נגד החוק.

פריד אברהם: שלא ייווצר בכלל הרושם שאנחנו דוגלים בלשתות ולהשתכר.

פריד אברהם: אנחנו מתריעים ומתריעים, אנחנו בעד החוק.

פריד אברהם: אנחנו הערנו הערות קודמות, גם אני וגם ידידיי פה, שאצלכם לא תמיד השירות והספיישל הולכים כתחבורה ציבורית.

פריד אברהם: על זה הערנו, לא על משהו אחר.

פריד אברהם: אנחנו נגד שתייה, נקודה.

חמד עמאר: כל הכבוד לך.

אופיר אקוניס: תודה, אני מאוד מודה לך, מר פריד.

אופיר אקוניס: חבר הכנסת אדרי הוא אחרון הדוברים ואחר כך נקריא את החוק ונעביר אותו.

יעקב אדרי: אדוני היושב ראש, הנושא עניין אותי אז נכנסתי כי הוא מאוד חשוב לכולנו.

יעקב אדרי: יש שתי בעיות בחקיקה של חבריי.

יעקב אדרי: אני קודם כול מברך אתכם, אבל יש בעיה שאין החמרה בענישה, אלא משאירים את זה לעתיד לבוא.

יעקב אדרי: שנית אני לא מבין למה לא כללנו את כולם.

יעקב אדרי: כשעושים את הניתוח של כל הנהגים רואים שגם בקרב הצעירים יש בעיה חמורה מאוד, וגם המבוגרים כשהם שותים הם גורמים לתאונות.

יעקב אדרי: אני לא מבין למה עשו את הקטגוריה הזאת שזה מתחת לגיל 24, נהג חדש.

יעקב אדרי: זה צריך לחול על כולם חד וחלק.

אופיר אקוניס: הדבר עלה וגם ניתנה תשובה מפי המציעים ששניים מהם נמצאים כאן.

יעקב אדרי: אז בוא נתחיל עכשיו עם זה.

יעקב אדרי: בעוד חצי שנה-שנה שיהיו הרבה תאונות נבוא שוב לפה.

אופיר אקוניס: חמד, אתה רוצה להשיב על זה?

חמד עמאר: אחרי ההקראה אני אסכם את הנושא הזה.

אופיר אקוניס: היועץ המשפטי לוועדה.

אופיר אקוניס: ברגע שהוסכם עם המציע וגם נהגי המוניות צריכים לעמוד ב-0.2%, אז אפשר לקיים את התפיסה שעל-פיה אתם הצעתם לי – וכך גם אמרה הגברת ראובני והרשות הלאומית לבטיחות בדרכים, משרד החינוך והמשטרה – שאי אפשר להחריג לחלוטין אפילו מבחינה חוקתית את מוניות הספיישל, כפי שדובר פה בישיבות הקודמות, אבל 0.2% מספק אתכם.

יהודה בר-אור: רצינו שזה יחול על כולם.

יהודה בר-אור: אנחנו לא רוצים להיות חריגים בנושא השתייה.

אופיר אקוניס: ברור, אוקיי.

אופיר אקוניס: היועץ המשפטי, בבקשה.

אופיר אקוניס: נא להקריא את החוק ונצביע.

ניר ימין: ברשותך, אדוני היושב ראש, מאחר שנציגי הסנגוריה הציבורית לא נמצאים כאן היום, ובפעם הקודמת בדיונים לקראת הכנת הצעת החוק לקריאה הראשונה הם העלו סוגיה שיכול להיות שכדאי שתונח על שולחן לפני הוועדה בעניין קביעת ענישה שונה לעבירה הזאת.

ניר ימין: מאחר שהיום על עבירת השכרות יש שורה של עונשים, החל מפסילת מינימום, שנתיים מאסר, פסילה שלישית בעבירות מסוימות שגוררת פסילת רישיון נהיגה וכולי, הציעו – ולדעתי, זה גם עלה בוועדה המקצועית שדנה בכך במשרד התחבורה והבטיחות בדרכים – לקבוע מדרג מסוים של ענישה.

ניר ימין: אני לא יודע אם דובר דווקא על העבירה הזאת, אבל לקבוע מדרג מסוים מאחר שאם אנחנו מוציאים את הנהגים החדשים ואת הנהגים הצעירים עד גיל 24, מדובר בסטנדרט של זהירות, של התנהגות מקצועית.

ניר ימין: השאלה היא האם אנחנו חייבים ליצור אותה כעבירה פלילית כי זה מה שאנחנו עושים בפקודה.

ניר ימין: לדעתי, היא דומה יותר לסטנדרט התנהגותי ופחות לעבירה פלילית במהות שלה.

ניר ימין: השאלה היא האם כדאי ליצור ענישה שונה או להשאיר את העונשים שקבועים היום בפקודת התעבורה לגבי מי שנתפס שיכור גם בשיעורים הקבועים היום – 240 ו-50 בהתאמה.

אופיר אקוניס: מיד נשמע את מציע החוק.

חמד עמאר: הצעת החוק באה להעביר מסר שלא שותים.

חמד עמאר: ברגע שעושים מדרג לענישה אני בעצם אומר, אתה יכול לשתות קצת כי הענישה תהיה פחותה.

חמד עמאר: אני נגד ההצעה של הסנגוריה הציבורית; לדעתי, כולם צריכים להבין שכששותים לא עולים על ההגה.

חמד עמאר: זה המסר הברור שלנו, ואנחנו לא מוכנים להחריג אותם בענישה.

חמד עמאר: העונש יהיה זהה.

יעקב אדרי: לא שמעתי נימוק למה לא כוללים את כולם בחוק הזה.

חמד עמאר: עכשיו אנחנו רוצים להתייחס לקבוצה הראשונה של נהגים מקצועיים ונהגים צעירים כי גם מבחינת הסטטיסטיקה שקיבלתי הם מעורבים יותר בתאונות הדרכים.

חמד עמאר: לכן אנחנו החרגנו את הקבוצה הזאת והחלטנו שעליה נחיל את החוק.

חמד עמאר: אני מאמין שבעתיד תהיה הצעת חוק להחיל את החוק על כולם- -

אופיר אקוניס: אתה הודעת שאתה עומד לעשות את זה.

חמד עמאר: כן.

חמד עמאר: בחלק גדול מהמקומות בעולם כששותים לא עולים על ההגה, ואני רוצה שזה יהיה גם בארץ.

חמד עמאר: אבל קודם כול נחיל על הקבוצה שיש סיכוי גדול שהיא תהיה מעורבת בתאונות דרכים ונקדם את החוק עכשיו, ואולי נמנע תאונות דרכים עתידיות בגלל שתייה.

אופיר אקוניס: אתה צודק, זה הדבר העיקרי גם של היום הזה שהוא יום המחויבות הלאומית לבטיחות בדרכים.

אופיר אקוניס: זה מאוד פשוט.

אופיר אקוניס: אני לא יודע מי קלע לסיסמה הטובה כל כך הזאת: "אם שותים, לא נוהגים".

אופיר אקוניס: אגב, לא שוטים ב-ט', שותים ב-ת'.

קריאה: אם תשתה תהיה שוטה.

אופיר אקוניס: בדיוק.

אופיר אקוניס: אפשר גם לשכלל את השתייה הזאת.

אופיר אקוניס: בבקשה, היועץ המשפטי.

ניר ימין: הצעת חוק לתיקון פקודת התעבורה (מס' 97) (ריכוז אלכוהול שונה לנהגים מסוימים בבדיקת שכרות), התש"ע–2010 מאחר שנהגי מוניות הספיישל ייכללו בהצעת החוק סעיף 1 יימחק – אין צורך להגדיר רישיון לנסיעת שירות כי משתמשים בו לאחר מכן.

ניר ימין: לכן סעיף 1 יימחק, אנחנו לא צריכים אותו יותר, לפי החלטת הוועדה.

אופיר אקוניס: תודה.

אופיר אקוניס: הערות?

שלמה אלמוג: נהג שמוביל חומרים מסוכנים?

אופיר אקוניס: האם הוא נהג מקצועי?

שלמה אלמוג: הוא יכול להיות נהג לא מקצועי, אבל מוביל חומרים מסוכנים.

אופיר אקוניס: נראה מה לגבי ההגדרה החוקית.

שלמה אלמוג: אנחנו דיברנו על זה בזמנו- -

אופיר אקוניס: אז בוא נשמע את התשובה, אולי הוא נכנס בהגדרות.

ניר ימין: אם הוא עושה את זה במהלך העבודה שלו אני מניח שהוא ייכנס להגדרה של רכב של ציוד עבודה.

שלמה אלמוג: למה שלא נעביר את זה כמסר ברור וחד לציבור?

אופיר אקוניס: זה לא מפריע.

אופיר אקוניס: מה את אומרת, הגברת ראובני?

אופיר אקוניס: אם הוא נכנס להגדרות הללו אז אין בעיה.

חוה ראובני: ברוב הגדול של המקרים הוא ייכנס להגדרות של נהג רכב מסחרי שמשקלו הוא 3,500 קילוגרם.

חוה ראובני: ברוב המקרים הוא יהיה שם.

אופיר אקוניס: מצוין, אז לא צריך.

אופיר אקוניס: ד"ר אלמוג, אם כך הדבר בא לידי ביטוי בנוסח הנוכחי שהקריא היועץ המשפטי.

אופיר אקוניס: הערות נוספות, חברים, לפני שאני מעמיד הכול להצבעה.

שלמה אלמוג: חומרים מסוכנים אפשר להעביר גם ברכב פחות מ-3.5 טון.

חוה ראובני: עקרונית הובלת חומרים מסוכנים כפופה להיתר על-פי חוק, וברכבים שמקבלים עליהם רישיון מוביל.

חוה ראובני: זה מוסדר בצורה אחרת.

אופיר אקוניס: יש לו גם תמרון אחר.

אופיר אקוניס: חברים, אני רוצה להעמיד להצבעה את תיקון שני הסעיפים.

לאה ו רון: חבר הכנסת יעקב אדרי יצביע במקום חבר הכנסת ישראל חסון.

אופיר אקוניס: מי בעד?

אופיר אקוניס: מי נגד?

אופיר אקוניס: מי נמנע?

אופיר אקוניס: הצבעה בעד הצעת החוק– רוב נגד – אין נמנעים – אין הצעת החוק נתקבלה.

אופיר אקוניס: תודה.

אופיר אקוניס: אנחנו מאשרים את החוק עם השינויים לקריאה השנייה והשלישית.

אופיר אקוניס: המסר הוא פשוט: סעו בזהירות בכל מצב.

אופיר אקוניס: היום המחויבות הלאומית לבטיחות בדרכים.

חמד עמאר: אני רוצה להודות ליושב ראש הוועדה על הבאת החוק ביום המיוחד הזה.

חמד עמאר: אני מאמין שנצליח להביא אותו למליאה כמה שיותר מהר ונחסוך בפגיעה בחיי אדם.

אופיר אקוניס: תודה רבה לכם, הישיבה נעולה.